Poliačik, Martin, poslanec NR SR (2015-10-02):
Áno, áno, viem si ho veľmi živo predstaviť, pán predsedajúci. Predstavte si, vážené kolegyne, vážení kolegovia, že sa narodíte do tmy. Narodíte sa do tmy a prvé, s čím budete konfrontovaní, bude odlúčenie od svojej matky. V tejto tme budete žiť na priestore možno pol krát pol metra vo vlastných výkaloch, vo vlastnom moči, vo vlastných zvratkoch a v momente, keď dosiahnete vek, že môžete sami sa rozmnožovať ďalej, tak násilne na vás bude vpustený iný jedinec svojho vlastného druhu a... (Reakcia z pléna.) Áno, ktoré sú cítiace bytosti, aj v Biblii to nájdeš. A v tomto živote, v tomto živote budete pokračovať dovtedy, kým váš majiteľ, ktorý z vás cisárskym rezom po každom jednom oplodnení vyberie vaše štence, nahrubo vás zašije bez akejkoľvek sterilizácie, bez akéhokoľvek tíšenia bolestí. V momente, keď zistí, že vaše reprodukčné orgány už nemôžu slúžiť ďalej, vyhodí vás do lesa a namiesto vás nastúpi iná fenka, ktorá sa rovnako narodila v tme, ktorá takisto prežije svoj mizerný život takýmto spôsobom a neexistuje jediný človek alebo jediný orgán, ktorý by s tým mohol niečo urobiť. Toto je každodenná realita psov, fen na Slovensku. Tie zábery, keď sa náhodou do takýchto chovov dostane tretia osoba, sú neskutočné. Malé, tmavé, smradľavé priestory, fenky, ktoré sa nemôžu hýbať kvôli tomu, že majú toľko srsti, že sa im zmochlala, takže nevedia pohnúť končatinami. Psy, ktoré sú využívané len ako darcovia semena a v zásade celý zbytok času žijú len na vode a chlebe, toto je každodenná realita takýchto chovov na Slovensku. Jediné, čo chcem dosiahnuť touto úpravou, je, aby každý človek, ktorý takéto niečo pácha na živom tvorovi, v momente, keď začne predávať štence, ktoré cisárskym rezom násilne vybral z tej fenky, vedel, že existuje niekde nejaký orgán, v tomto prípade veterinárna správa, ktorá sa môže prísť pozrieť, či spĺňa podmienky, ktoré mu predpisuje zákon. My sa tu nebavíme o niečom, čo ideme ukladať ľuďom navyše. Už dnes vyhláška ministerstva pôdohospodárstva hovorí, že každé zviera má mať prístup k slnečnému svetlu, má mať prístup k jedlu, má mať prístup k vode, má mať prístup k socializácii, má mať dostatočný priestor pre svoj život. Toto nie sú veci, ktorými by sme tu prišli ako s novými vymoženosťami, ktoré tým psom a mačkám chceme dávať. Toto sú veci, ktoré prikazuje zákon a vyhláška už dnes. Jediné, čo chceme, je, aby tento zákon a vyhláška boli dodržiavané a to tak, že človek, ktorý chová psov len za tým účelom, aby predával ich štence, musel registrovať svoj chov podobne, ako ho registrujú ľudia, ktorí chovajú plemenných psov, aby spĺňal podobné štandardy a aby jednoducho v momente, keď sa niekde na internete objaví inzerát – predám maličké šteniatka čivavy – tak bolo dostopovateľné, že človek, ktorý ich predáva, tieto psy, má v registrovanom chove a že spĺňa podmienky, ktoré mu káže zákon. Obrovský nadpočet psov je veľkým problémom Slovenska. Psie útulky sú preplnené. Karanténne stanice sú preplnené. Zdravé psy sú utrácané na dennej báze. Jedným zo spôsobov, ako tomu môžeme začať zabraňovať, nevravím, že jediným a určite nie dostatočným, ale jedným zo spôsobov, akým tomu môžeme začať zabraňovať, je výrazne obmedziť pôsobenie množiteľov na Slovensku. Ja neviem, ako vy, ja vôbec nerozumiem argumentácii pána Kuffu, že veď sú to iba zvieratá, nerozprávaj o nich ako psoch. V schopnosti cítiť bolesť sme so zvieratami úplne rovní. V schopnosti vnímať bolesť sme so zvieratami úplne rovní. Naša nervová sústava sa od nervovej sústavy prasaťa alebo psa, alebo mačky líši iba v tom, že je vyvinutejšia, čo sa týka intelektových schopností. Ale bolesť, tú cítime rovnako, trpíme rovnako, stiesneným priestorom trpíme rovnako, nedostatkom vody trpíme rovnako, nedostatkom stravy trpíme rovnako. Neexistuje zásadný rozdiel medzi utrpením človeka a utrpením zvierat. Je to tak. (Reakcie z pléna.) Človek o ňom môže podať svedectvo, človek ho môže prežívať na existenciálnej úrovni, v tom sa nebudem hádať, ale reakcia nervových zakončení je rovnaká. Prosím vás preto, vážené kolegyne a vážení kolegovia, o podporu tohto zákona. Jediným jeho účelom je obmedzenie bolesti a obmedzenie utrpenia. Ja som si vedomý toho, že ako liberál by som mal skôr byť za to, aby sa znižovala miera regulácií, ale som presvedčený o tom, že táto regulácia je jednoducho nutná k tomu, aby sme sa vrátili k nejakej vyrovnanej situácii na scéne, o ktorej sa bavíme. A preto verím, že aj ľudia, ktorí nemajú radi byrokraciu a nahlasovačky a úradníkov, v tomto prípade zvážia svoje hlasovanie a že tento návrh podporia. Ďakujem veľmi pekne.